KIRJALLINEN KYSYMYS P-1792/01 esittäjä(t): Konstantinos Hatzidakis (PPE-DE) komissiolle. Voimassaoleva autojen verotusjärjestelmä ja sen epäyhdenmukaisuus sisämarkkinoiden ja vapaan kaupan periaatteen kanssa.



Virallinen lehti nro 364 E , 20/12/2001 s. 0207 - 0208



KIRJALLINEN KYSYMYS P-1792/01 esittäjä(t): Konstantinos Hatzidakis (PPE-DE) komissiolle (12. kesäkuuta 2001) Aihe: Voimassaoleva autojen verotusjärjestelmä ja sen epäyhdenmukaisuus sisämarkkinoiden ja vapaan kaupan periaatteen kanssa Kysymykseeni E-3519/00(1) saamassani vastauksessa neuvosto myöntää, että sillä on valtuudet toteuttaa toimia välillisten verojen yhdenmukaistamiseksi siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi. Tämä edellyttää kuitenkin komission ehdotusta, neuvosto jatkaa, mutta tähän päivään mennessä neuvoston käsiteltäväksi ei ole saatettu tällaista ehdotusta. Komissio on vuoden 2001 työohjelmassaan ilmoittanut, että se suunnittelee esittää tänä vuonna ajoneuvojen verotusta Euroopan unionissa koskevan tiedonannon. Voiko komissio kertoa, edes suuntaa-antavasti, tässä tiedonannossa hahmoteltavista yleisistä suuntaviivoista ongelman ratkaisemiseksi? Aikooko komissio edetä pidemmälle ja laatia ehdotuksen, jolla on juridinen sitovuus? (1) EYVL C 235 E, 21.8.2001, s. 5. Frederik Bolkesteinin komission puolesta antama vastaus (17. heinäkuuta 2001) Kuten arvoisa parlamentin jäsen tietää, ajoneuvojen verotuksen alalla on hyvin vähän jäsenvaltioiden soveltamaa yhteisön lainsäädäntöä tai yhdenmukaistettuja kansallisia verosäännöksiä. Tähänastinen yhdenmukaistaminen rajoittuu kahteen vuonna 1983 annettuun direktiiviin: yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28. maaliskuuta 1983 annettuun direktiiviin 83/182/ETY(1) ja luonnollisten henkilöiden henkilökohtaisen omaisuuden - henkilöautot mukaan luettuina - lopullisessa maahantuonnissa jäsenvaltiosta sovellettavista verovapauksista 28. maaliskuuta 1983 annettuun direktiiviin 83/183/ETY(3). Ajoneuvojen verotuksen lähentäminen on osoittautunut hyvin vaikeaksi verotusta koskevissa päätöksissä vaadittavan yksimielisyyden vuoksi. Komissio teki vuonna 1998 ehdotuksen neuvoston direktiiviksi(2), jonka yleistavoitteena oli saattaa jäsenvaltiosta toiseen muuttavien yksityishenkilöiden mukanaan viemien ajoneuvojen verotus paremmin yhtenäismarkkinoiden ajatusta ja periaatteita vastaavaksi. Ehdotuksella pyrittiin myös saattamaan ajan tasalle kahden edellä mainitun neuvoston direktiivin säännökset korvaamalla ne yhdellä yhtenäistetyllä direktiivillä. Ehdotuksessa puututtiin muun muassa kaksinkertaiseen rekisteröintiveroon ja määrältään kohtuuttomaan autoveroon, joista kansalaiset ovat tehneet lukuisia valituksia ja joista yhteisöjen tuomioistuin on antanut useita tuomioita. Jäsenvaltiot keskustelivat ehdotuksesta vain kerran, helmikuussa 1999, ja se on edelleen neuvoston pöydällä. Parlamentti antoi ehdotuksesta puoltavan lausunnon kesäkuussa 1999. Komissio aikoo esittää ajoneuvojen verotusta koskevan tiedonannon tämän vuoden lopulla tai vuoden 2002 alussa. Sillä käynnistetään keskustelu jäsenvaltioiden ja muiden yhteisön toimielinten kesken tulevan toiminnan vaihtoehdoista yhteisön ja jäsenvaltioiden tasolla. Komissio odottaa näiden keskustelujen tuloksia ennen kuin se tekee aloitteita ajoneuvojen verotuksen alalla. Tiedonantoon ei näin ollen liitetä säädösehdotusta. Tiedonannon yleisistä suuntaviivoista komissio voi kertoa arvoisalle parlamentin jäsenelle, että siinä puututaan ajoneuvojen verotuksen erityisiin valtiontaloutta ja ympäristöä koskeviin näkökohtiin. Samoin tiedonannossa otetaan huomioon muita ajoneuvojen verotukseen liittyviä seikkoja kuten kaksinkertainen rekisteröintivero silloin, kun yksityisajoneuvoja muutetaan pysyvästi toiseen jäsenvaltioon, sekä yhteisöjen tuomioistuimen oikeuskäytännössään esittämät näkemykset. (1) EYVL L 105, 23.4.1983. (2) EYVL C 108, 7.4.1998. (3) EYVL L 105, 23.4.1983.